钦定古今图书集成/明伦汇编/氏族典/第378卷 > 孔纬
## 钦定古今图书集成/明伦汇编/氏族典/第378卷 > 孔纬

按《唐书孔巢父传》：“巢父从子戣，戣子遵孺，遵孺子纬，
字化文，少孤，才誉早成，擢进士第。崔慎由表置幕府，
再迁观察判官，以长安尉直弘文馆，迁监察御史，进
礼部员外郎，兼集贤直学士，为右司员外郎，拜翰林
学士，俄知制诰，频迁户部侍郎，擢御史中丞，三迁吏
部侍郎，改太常卿。从僖宗到蜀，以刑部尚书判户部”，
改太子少保，进拜兵部侍郎同中书门下平章事。从
帝还，领诸道盐铁转运使，累迁尚书左仆射，兼京畿
营田使。昭宗即位，进司空兼国子祭酒，加司徒，封鲁
国公，进兼太保，出为荆南节度使，俄贬均州刺史。召
入朝，再擢吏部尚书，以司空、门下侍郎复辅政。会天
子出次石门，从至莎城，以病还都，卒，赠太尉。